รัฐบาลไทย-ข่าวทำเนียบรัฐบาล-กระทรวงพาณิชย์ยืนยัน ตระหนักถึงปัญหาความเดือดร้อน ของเกษตรกรผู้ปลูกปาล์ม โดยได้ดำเนินการแก้ไขปัญหามาเป็นลำดับ
วันศุกร์ที่ 9 พฤศจิกายน 2561
กระทรวงพาณิชย์ยืนยัน ตระหนักถึงปัญหาความเดือดร้อน ของเกษตรกรผู้ปลูกปาล์ม โดยได้ดําเนินการแก้ไขปัญหามาเป็นลําดับ
กระทรวงพาณิชย์ยืนยัน ตระหนักถึงปัญหาความเดือดร้อน ของเกษตรกรผู้ปลูกปาล์ม โดยได้ดําเนินการแก้ไขปัญหามาเป็นลําดับ เผยมติคณะกรรมการนโยบายปาล์มน้ํามันแห่งชาติ ให้เร่งแก้ไขปัญหาราคาปาล์มตกต่ํา
เมื่อวันที่ 4 พฤศจิกายน 2561 นายวิชัย โภชนกิจ อธิบดีกรมการค้าภายใน กระทรวงพาณิชย์ ชี้แจงประเด็น ปัญหาราคาปาล์มตกต่ํา ตามที่ นายวัชระ เพชรทอง อดีต ส.ส.บัญชีรายชื่อพรรคประชาธิปัตย์ ระบุข้อร้องเรียนจากเกษตรกรชาวสวนปาล์มในประเด็นราคาปาล์มตกต่ํา และมีทหารยึดปาล์มดิบที่นําไปขายที่ลานรับซื้อปาล์มจังหวัดสุราษฎร์ธานี โดยเมื่อวันที่ 17 และ 22 ตุลาคม 2561 เกษตรกรผู้ปลูกปาล์มน้ํามันพร้อมผู้ประกอบการที่เกี่ยวข้องในพื้นที่จังหวัดกระบี่และจังหวัดใกล้เคียง ได้รวมตัวชุมนุมบริเวณศาลากลางจังหวัดกระบี่เพื่อเรียกร้องให้ภาครัฐพิจารณาแนวทางแก้ไขปัญหาราคาปาล์มตกต่ํา
ข้อเท็จจริง/การดําเนินการแก้ไขปัญหา
กระทรวงพาณิชย์ตระหนักถึงปัญหาความเดือดร้อนของเกษตรกรผู้ปลูกปาล์มโดยได้ดําเนินการแก้ไขปัญหามาเป็นลําดับ อาทิ การหาตลาดส่งออกน้ํามันปาล์มดิบเพื่อระบายผลผลิตส่วนเกินในประเทศ พิจารณาแนวทางให้ความช่วยเหลือด้านราคาปุ๋ยเพื่อช่วยลดต้นทุนการผลิตให้แก่เกษตรกร ส่งเจ้าหน้าที่ลงพื้นที่ด่านสําคัญในภาคใต้ ร่วมกับฝ่ายความมั่นคงตรวจสอบและจับกุมการลักลอบนําเข้าน้ํามันปาล์ม รวมทั้งได้ประชุมคณะอนุกรรมการบริหารจัดการปาล์มน้ํามันและน้ํามันปาล์มด้านการตลาดเมื่อวันที่ 22 ตุลาคม 2561 และมีมติให้เสนอคณะกรรมการนโยบายปาล์มน้ํามันแห่งชาติพิจารณาข้อเรียกร้องของเกษตรกรจังหวัดกระบี่ในประเด็นของการเพิ่มปริมาณการใช้น้ํามันดีเซลหมุนเร็ว บี 10 บี 20 และการใช้น้ํามันปาล์มดิบในการผลิตกระแสไฟฟ้าและปัญหาการลักลอบนําเข้าน้ํามันปาล์ม
คณะกรรมการนโยบายปาล์มน้ํามันแห่งชาติได้ประชุมเมื่อวันที่ 1 พฤศจิกายน 2561 และมีมติให้เร่งแก้ไขปัญหาราคาปาล์มตกต่ํา ดังนี้
(1) เพื่อให้การแก้ไขปัญหาทันต่อเหตุการณ์ ได้อนุมัติให้การไฟฟ้าฝ่ายผลิตและการไฟฟ้าส่วนภูมิภาค นําน้ํามันปาล์มดิบไปใช้ในการผลิตกระแสไฟฟ้า เป้าหมายการใช้น้ํามันปาล์มดิบ 160,000 ตัน ต่อปี เพื่อปรับสมดุลย์สต๊อกน้ํามันปาล์มให้เข้าสู่ระดับปกติโดยเร็ว โดยรัฐสนับสนุนต้นทุนที่เพิ่มขึ้นจากวงเงินงบกลาง 525 ล้านบาท ที่นายกรัฐมนตรีให้ความเห็นชอบแล้ว และอยู่ระหว่างเสนอคณะรัฐมนตรีอนุมัติต่อไป ทั้งนี้ เป็นมาตรการเพิ่มเติมจากมาตรการผลักดันการส่งออกน้ํามันปาล์ม ที่คณะกรรมการได้มีมติไว้แล้ว
(2) ให้กระทรวงพลังงานเร่งดําเนินมาตรการส่งเสริมการใช้น้ํามันดีเซลหมุนเร็วบี 20 ทั้งในด้านของการประกาศมาตรฐานน้ํามันและการเพิ่มหัวจ่ายในสถานีบริการน้ํามัน เพื่อเป็นทางเลือกของประชาชน
(3) มอบหน่วยงานรับผิดชอบร่วมกับฝ่ายความมั่นคงเร่งรัดปราบปรามการลักลอบนําเข้าน้ํามันปาล์ม ซึ่งเกษตรกรสามารถช่วยเหลือภาครัฐโดยร่วมสอดส่องและชี้เป้าผู้กระทําผิดด้วยอีกทางหนึ่ง
สําหรับประเด็นข้อร้องเรียนเรื่องทหารยึดปาล์มดิบของเกษตรกรที่ลานเทรับซื้อ ข้อเท็จจริงปรากฏว่ามาตรการดังกล่าวเป็นการดําเนินการตามนโยบายขับเคลื่อนปาล์มน้ํามันคุณภาพของจังหวัดสุราษฎร์ธานี ซึ่งเป็นการดําเนินการตามมติที่ประชุมร่วมของผู้เกี่ยวข้องทุกฝ่าย และดําเนินการเฉพาะปาล์มที่ไม่ได้คุณภาพตามข้อตกลงที่ซื้อขาย ณ โรงงานสกัดเท่านั้น ซึ่งปาล์มที่ไม่ได้คุณภาพจะนําไปแปรสภาพเป็นปุ๋ยแล้วจ่ายคืนให้แก่เจ้าของปาล์มต่อไป เพื่อป้องกันมิให้ปาล์มดิบหรือปาล์มที่ไม่ได้คุณภาพเข้ามาในระบบการซื้อขายอีก ซึ่งมาตรการดังกล่าวส่งผลให้อัตราการสกัดน้ํามันของโรงสกัดน้ํามันในจังหวัดสุราษฎร์ธานีสูงขึ้นมากกว่า 18% ราคารับซื้อผลปาล์มน้ํามันอยู่ที่กิโลกรัมละ 3.30-3.60 บาท เกษตรกรมีรายได้เพิ่มขึ้นจากระบบเดิมประมาณตันละ 200 ถึง 300 บาท
อย่างไรก็ตามได้มีตัวแทนของสมาคมลานเท เสนอขอให้ชะลอการใช้มาตรการออกไประยะหนึ่งเพื่อให้ผู้ประกอบการลานเทปรับตัว
-----------------------------